b'\n_START_ARTICLE_\nAlbert Sirk\n_START_SECTION_\n\xc5\xbdivljenjepis\n_START_PARAGRAPH_\nAlbert se je rodil v Sv. Kri\xc5\xbeu pri Trstu, kjer je pre\xc5\xbeivel svojo mladost. 1912-13 je obiskoval slikarska te\xc4\x8daja na akademijah v Benetkah in Urbinu. Vmes je bil mdr. v vojni mornarici Avsto-Ogrske v Pulju, kjer je postal njen uradni slikar. Sprva je pou\xc4\x8deval risanje v Trstu, 1929 pa se je pred vzpenjajo\xc4\x8dim fa\xc5\xa1izmom umaknil v Jugoslavijo, kjer je najprej dobil slu\xc5\xbebo kot u\xc4\x8ditelj risanja na \xc5\xa1oli v Lenartu v Slovenskih goricah, 1938 pa se je preselil preselil v Celje, kjer je pou\xc4\x8deval na celjski gimnaziji. 1941 je bil skupaj z drugimi sorojaki izgnan v Zaje\xc4\x8dar. Po koncu vojne se je vrnil v rojstne kraje ter deloval v Trstu in Portoro\xc5\xbeu, umrl pa je v Celju, kjer je tudi pokopan.\n_START_SECTION_\nUmetni\xc5\xa1ko delo\n_START_PARAGRAPH_\nAlbert Sirk velja za pravega slikarja morja, mornarjev in ribi\xc4\x8dev in prvega slovenskega marinista. Dozorel in razvil se je v samosvojega slikarja, ki je svoje morske motive iskal v Dalmaciji in v Makedoniji, ki ju je ve\xc4\x8dkrat obiskoval. \xc4\x8ceprav je v tem \xc4\x8dasu nastalo nekaj lepih son\xc4\x8dno zelenih vedut, je ostal zvest morju. _NEWLINE_Slikal je zlasti v olju in akvarelu, najprej pod vplivom ekspresionizma in nove stvarnosti (portrete, socialnokriti\xc4\x8dno motiviko), ve\xc4\x8dinoma pa realisti\xc4\x8dno z mo\xc4\x8dnimi barvami. Uveljavil se je tudi kot ilustrator (mdr. Seli\xc5\xa1karjeve Bratov\xc5\xa1\xc4\x8dine Sinjega galeba, 1936), karikaturist in risar.'